
Către:
Șeful Cancelariei Prim-Ministrului – Domnul Mihai JURCA
Președintele Senatului României – Domnul Mircea ABRUDEAN
Președintele Camerei Deputaților – Domnul Sorin GRINDEANU

De la:
 Președintele Asociației ”Clubului Seniorilor pentru Înzestrarea Armatei”

Obiect: Privind necesitatea consolidării mecanismelor instituționale de monitorizare și verificare a obligațiilor de cooperare industrială aferente contractelor finanțate prin Instrumentul SAFE

Excelența Voastră,
Clubul Seniorilor pentru Înzestrarea Armatei (CSÎA) este o organizație neguvernamentală și apolitică, care reunește foști militari, diplomați, cadre universitare, specialiști din administrația publică, cercetare și industria națională de apărare, cu experiență în domeniul politicilor de înzestrare, cooperării industriale, achizițiilor pentru apărare și dezvoltării bazei tehnologice și industriale de apărare. Membrii Clubului au ocupat, de-a lungul carierei, funcții de conducere și de expertiză în instituții ale sistemului național de apărare, ordine publică și securitate națională, în administrația publică și în industria de apărare, experiența acumulată constituind fundamentul analizelor și recomandărilor formulate de organizație.
În exercitarea misiunii sale statutare, de a contribui, prin expertiza profesională a membrilor săi, la promovarea unor politici publice care să sprijine consolidarea capacităților de apărare și dezvoltarea bazei tehnologice și industriale de apărare a României, Clubul Seniorilor pentru Înzestrarea Armatei vă înaintează, spre analiză și apreciere, documentul anexat, care cuprinde considerațiile și recomandările sale privind consolidarea mecanismelor instituționale de monitorizare și verificare a obligațiilor de cooperare industrială aferente contractelor finanțate prin Instrumentul SAFE.
Pornind de la premisa că Instrumentul SAFE reprezintă una dintre cele mai importante inițiative europene destinate consolidării capacităților de apărare și, în același timp, o oportunitate strategică pentru dezvoltarea bazei tehnologice și industriale de apărare a României, considerăm că din această perspectivă, succesul programului nu trebuie evaluat exclusiv prin realizarea obiectivelor de înzestrare ale forțelor armate, ci și prin capacitatea sa de a genera efecte economice, industriale și tehnologice durabile, în concordanță cu interesele strategice ale statului român.
Evaluarea  realizată de CSÎA evidențiază existența unor aspecte care justifică analizarea oportunității consolidării mecanismelor instituționale de monitorizare și verificare a obligațiilor de cooperare industrială asumate prin contractele finanțate prin Instrumentul SAFE, astfel încât beneficiile urmărite prin aceste programe să poată fi evaluate în mod obiectiv și valorificate pe deplin pe întreaga durată a implementării lor.
În speranța că analiza și recomandările formulate vor fi utile în procesul de consolidare a guvernanței programului SAFE, avand in vedere ca avansul de 15% din finantare a fost deja livrat, vă adresăm rugămintea de a dispune, în limitele competențelor instituțiilor pe care le conduceți, analizarea documentului anexat și aprecierea oportunității măsurilor propuse.
Clubul Seniorilor pentru Înzestrarea Armatei își exprimă întreaga disponibilitate de a pune la dispoziția autorităților competente experiența profesională și expertiza membrilor săi și de a participa, în limita competențelor sale, la orice dialog instituțional privind dezvoltarea bazei tehnologice și industriale de apărare a României.

Cu deosebită considerație, 

PREȘEDINTE
Clubul Seniorilor pentru Înzestrarea Armatei (CSÎA)
General-locotenent (r) ing.
ION-DAN ZAHARIA

